Μελέτη της επίδρασης προδιαθεσικών γονιδίων στην εμφάνιση νοητικών διαταραχών μετά από αορτοστεφανιαία παράκαμψη
Authors: Ταγαράκης Γεώργιος 
Published: January 2014

Η παρούσα µελέτη διαπραγματεύεται το θέμα της νοητικής έκπτωσης µετά από εγχείρηση αορτοστεφανιαίας παράκαμψης και του πιθανού ρόλου συγκεκριμένων γενετικών πολυμορφισμών στη γένεση αυτών των επιπλοκών. Οι πολυμορφισμοί αυτοί των γονιδίων APOE, SOAT-1 APOE-promoter, ch25h_1/LIPA, olr, LPL (2 πολυμορφισμοί) και APOa4 είναι τμήμα της αλυσίδας του µεταβολισµού της χοληστερόλης στον εγκέφαλο και πιστεύεται ότι συνδέονται µε την αιτιολογία της Νόσου του Alzheimer και άλλων µορφών άνοιας. Για της σκοπούς της έρευνας συγκεντρώθηκαν 137 ασθενείς που είχαν προγραµµατιστεί για επέμβαση αορτοστεφανιαίας παράκαμψης στο Καρδιοχειρουργικό τμήμα Rhoen Klinik στο Bad Neustadt της Γερμανίας. Οι ασθενείς εξετάστηκαν κατά την εισαγωγή και ένα µήνα µετά την εγχείρηση µε νευροψυχολογική συστοιχία αποτελούμενη από τη Mini Mental State Examination, Brief Psychiatric Rating Scale, Wechsler Memory Scale-Revised και Delirium Rating Scale. Η τελευταία χρησιμοποιούνταν οποιαδήποτε µμετεγχειρητική ημέρα επί ενδείξεων παραληρήματος. Με την προαναφερθείσα µπαταρία µπορέσαµε να ελέγξουμε παραμέτρους, όπως ο προσανατολισμός στο χώρο και το χρόνο, η άμεση και απώτερη οπτική και ακουστική µνήµη, η εχθρική συμπεριφορά, οι τάσεις αυτοκτονίας και η εμφάνιση κατάθλιψης. Ο γενετικός έλεγχος βασίστηκε σε δείγματα περιφερικού αίματος που λαμβανόνταν κατά την εισαγωγή των ασθενών. Τα δείγματα αυτά διατηρούνταν στους -20 βαθμούς Κελσίου και υποβάλλονταν σε ανάλυση βασισμένη στην αλυσιδωτή αντίδραση πολυµεράσης. Κατά τη στατιστική ανάλυση έγινε έλεγχος για πιθανές διαφορές ανάμεσα στις διάφορες ομάδες ασθενών µε διαφορετικούς γονοτύπους αναφορικά µε τα βασικά τους χαρακτηριστικά. Για το σκοπό αυτό χρησιμοποιήθηκαν τα κριτήρια x² και t-student (unpaired). Ο έλεγχος για έκπτωση στις επιδόσεις των νευροψυχολογικών δοκιμασιών βασίστηκε στο κριτήριο t-student (paired). Ο έλεγχος της συσχέτισης µεταξύ της νοητικής έκπτωσης και των διαφόρων γονοτύπων έγινε µε τις συνεχείς µετρήσεις ANOVA. Η σύγκριση της συχνότητας κατανομής των πολυμορφισμών ανάμεσα στους καρδιοχειρουργικούς ασθενείς και την ομάδα ελέγχου βασίστηκε στη σύγκριση ποσοστών (comparison of percentages). Για τη διαπίστωση της κανονικής κατανομής των υπό εξέταση παραμέτρων χρησιμοποιήθηκε η δοκιμασία Kolmogorov-Smirnov. Από τις προαναφερθείσες αναλύσεις διαπιστώθηκε µια σημαντική έκπτωση της νοητικής λειτουργίας μετεγχειρητικά, που αφορούσε τη συντριπτική πλειοψηφία των ασθενών (86,7%), καθώς και µία υψηλή συχνότητα µετεγχειρητικού παραληρήματος (29,92%), αμφότερες µε αυξημένη συµµετοχή των γυναικών ασθενών. Οι επιπλοκές αυτές δεν συσχετίζονται µε κανένα από τους πολυμορφισμούς που εξετάστηκαν. Σε επανέλεγχο 2 έτη µετά την εγχείρηση, εξετάστηκαν 52 ασθενείς µας µε τη Mini Mental State Examination (χωρίς το σχεδιαστικό τμήμα και το τμήμα συγγραφής πρότασης) και την Geriatric Depression Scale. ∆ιαπιστώθηκαν σαφώς χαμηλότερες επιδόσεις στις δοκιμασίες αυτές των ασθενών που είχαν εμφανίσει µετεγχειρητικό παραλήρημα. Αν τα ευρήματα αυτά επιβεβαιωθούν σε µεγαλύτερο δείγμα, θα καταδείξουν το µετεγχειρητικό παραλήρημα ως αρνητικό προγνωστικό δείκτη για την µακροπρόθεσµη πορεία των καρδιοχειρουργηθέντων ασθενών.